google/wiki40b huggingface dataset:
Ραφιδιόπτερα

Μορφολογικά χαρακτηριστικά των ακμαίων

Τα ραφιδιόπτερα έχουν ένα μακρύ προγναθικό και επίπεδο κεφάλι, που μπορεί να στραφεί μπρος τις πλευρές. Τα στοματικά μόρια είναι μασητικού τύπου. Οι κεραίες είναι νηματοειδείς. Οι σύνθετοι οφθαλμοί είναι μεγάλοι. Τα είδη της οικογένειας Raphidiidae διαθέτουν και τρία οφθαλμίδια.
Ο προθώρακας είναι κυλινδρικός και επιμήκης, πολύ μακρύτερος από το κεφάλι.
Τα ραφιδιόπτερα διαθέτουν δυο ζεύγη όμοιων επιμήκων και διαφανών πτερύγων. Οι φλέβες των πτερύγων σχηματίζουν δίκτυο. Όταν τα ραφιδιόπτερα δεν πετούν τότε οι αριστερές πτέρυγες σχηματίζουν οξεία γωνία με τις πτέρυγες της δεξιάς πλευράς πάνω από την κοιλία.
Η κοιλία συνίσταται από δέκα ουρομερή. Οι κέρκοι λείπουν. Τα θηλυκά έχουν μακρύ ωοθέτη. Η μορφή των εξωτερικών γεννητικών οργάνων στα αρσενικά ποικίλει.

Μορφολογικά χαρακτηριστικά των προνυμφών

Οι προνύμφες (Εικ. 2) είναι επιμήκεις και επίπεδες. Τα στοματικά μόρια δείχνουν προς τα μπροστά και είναι μασητικού τύπου. Μόνο το κεφάλι και ο προθώρακας είναι καλά σκληρυμένα, ο μεσοθώρακας, ο μεταθώρακας και η κοιλία είναι μαλακοί.

Βιολογία

Τα ραφιδιόπτερα ενεργούν κατά την ημέρα. Ζουν μονήρη. Δεν πετούν καλά. Καθαρίζονται λεπτομερώς. Ενήλικα και προνύμφες τρέφονται από μικρά αρθρόποδα με μαλακό εξωσκελετό, καμιά φορά καταναλώνουν και γύρη. Οι νύμφες κατά κανόνα ζουν κάτω από το φλοιό δέντρων ή θάμνων, μερικές φορές στα πάνω στρώματα του χώματος ή σε σχισμές βράχων.
Κατά κανόνα της σύζευξης προηγείται ένα εκτεταμένο προξενιό. Η σύζευξη παίρνει μέχρι τρεις ώρες. Τα αυγά τοποθετούνται με το μακρύ ωοθέτη σε σχισμές του φλοιού ή στο χώμα. Πρόκειται για μερικές εκατοντάδες αυγά που οι θηλυκές αποθέτουν σε ομάδες μέχρι εκατό αυγά.
Ο βιολογικός κύκλος διαρκεί ένα η δύο χρόνια και περιλαμβάνει κατά κανόνα δέκα ή ένδεκα προνυμφιακά στάδια, α αριθμός προνυμφιακών σταδίων μπορεί όμως να ξεπεράσει και δεκαπέντε στάδια. Η νύμφωση γίνεται κατά την άνοιξη, μέχρι την εκκόλαψη του ενήλικου μπορούν να περνούν από μερικές μέρες μέχρι τρεις εβδομάδες. Η πλαγγόνα μπορεί να κινείται και να αλλάζει την τοποθεσία, μια από τα πρωτόγονα χαρακτηριστικά των ραφιδιοπτέρων.
Το έντομο διαχειμάζει ως προνύμφη ή ως νύμφη, σε κανέναν είδος ως αυγό. Για να ολοκληρωθεί ο βιολογικός κύκλος χρειάζεται μια περίοδος με χαμηλές θερμοκρασίες γύρω από το σημείο ψύξης.

Σημασία για τον άνθρωπο

Τα είδη των ραφιδιοπτέρων δεν καταγράφονται στην Κόκκινη Λίστα της IUCN ως απειλούμενα με εξαφάνιση είδη. Παρ´όλα αυτά εξ αιτίας της περιορισμένης περιοχής διαμονής των περισσότερων ειδών, πολλά απ´αυτά απειλούνται με την εξαφάνιση του βιοτόπου όπου ζουν.
Δεν είναι γνωστές ζημιές που προκαλούνται από τα ραφιδιόπτερα στον άνθρωπο, αντίθετα οι άνθρωποι επωφελούνται έμμεσα με την κατανάλωση αφίδων και καμπιών από τα ραφιδιόπτερα.

Γεωγραφική εξάπλωση

Συναντούμε τα ραφιδιόπτερα μόνο στο βόρειο ημισφαίριο, στη Βόρεια Αμερική όμως περιορίζεται στις νότιες και νοτιοδυτικές περιοχές. Στα περισσότερα είδη η περιοχή διανομής είναι αρκετά περιορισμένη. Συναντούμε ραφιδιόπτερα από την επιφάνεια της θάλασσας μέχρι 3.000 μέτρα ύψος, αλλά μόνο σε περιοχές με δέντρα ή με θάμνους.
Λυσίνη

Παραγωγή

Η συνθετική ρακεμική λυσίνη είναι γνωστή για μακρύ χρονικό διάστημα. Μια πρακτική συνθετική οδός ξεκινά από την καπρολακτάμη. βιομηχανικά, η L-λυσίνη συνήθως παράγεται με μια ζυμωτική διεργασία χρησιμοποιώντας το Corynebacterium glutamicum. Η παγκόσμια ετήσια παραγωγή της ξεπερνά τους 600.000 τόννους.

Μεταβολισμός

Η λυσίνη καταβολίζεται στα θηλαστικά δίνοντας ακευτυλοσυνένζυμο Α, μέσω μιας αρχικής τρανσαμίνωσης με το α-κετογλουταρικό οξύ. Τα βακτήρια αποσυνθέτουν τη λυσίνη παίρνοντας καδαβερίνη με αποκαρβοξυλίωση.
Η αλλυσίνη είναι ένα παράγωγο της λυσίνης, που χρησιμοποιείται για την παραγωγή της ελαστίνης και του κολλαγόνου. Παράγεται με τη δράση του ενζύμου οξειδάση της λυσίνης στην εξωκυτταρική μήτρα και είναι απαραραίτητη για το σχηματισμό ενδομοριακών δεσμών που σταθεροποιούν το κολλαγόνο και την ελαστίνη.

Παραγωγή λυσίνης

Η λυσίνη  κατά κύριο λόγο παράγεται από ζύμωση με χρήση στελεχών του γένους Corynebacteria, ειδικότερα τα glutamicum Corynebacterium.
Η παραγωγή της λυσίνης  περιλαμβάνει μια διαδικασία πολλαπλών βημάτων, συμπεριλαμβανομένων ζύμωσης, διαχωρισμού των κυττάρων με φυγοκέντρηση ή υπερδιήθηση, διαχωρισμό των προϊόντων και  καθαρισμό,  εξάτμιση και  ξήρανση.
Λόγω της  μεγάληs σημασίας της L-Λυσίνης, γινονται συνεχως προσπαθειες, προκειμένου να βελτιωθεί η διαδικασία ζύμωσης (π.χ. αύξηση των εγγενών χαρακτηριστικών της παραγωγικότητας του μικροοργανισμού από την κλασικήμεταλλαξιγένεση και της γενετικής μηχανικής) και την εξέλιξη της διαδικασίας (π.χ. επίδραση της συνεχόμενης αναδευσης και την προμήθεια οξυγόνου, θερμοκρασία, pH και CO), καθώς και τη βελτιστοποιηση των μέσων (π.χ. επίδραση της αρχικής και λειτουργικης συγκεντρωσης της ζάχαρης, σημαντικά θρεπτικα συστατικά και τα πρόσθετα) όσο και την προς τα κάτω μεταποίηση (π.χ.χρωματογραφία ιονικής ανταλλαγής.)  καθώς και σίτιση κατά τη διάρκεια της καλλιέργειας που χρησιμοποιούνται για την παραγωγή της L-λυσίνης και άλλα L-αμινοξέα,που λειτουργούν σε δεξαμενή ανάμειξης ή ζύμωσης αναδευτήρα αέρα.
Κεντρικός υπολογιστής

Απόδοση στα ελληνικά

Στο βιβλίο «Τεχνολογία Υπολογιστικών Συστημάτων & Λειτουργικά Συστήματα, Τάξη Γ΄ Ενιαίου Λυκείου» ο όρος «mainframe» μεταφράζεται ως «μεγάλοι υπολογιστές». Ακόμα, στο ομώνυμο άρθρο της αγγλικής Wikipedia υπάρχει η νύξη ότι ο όρος «mainframe» είναι άμεση αναφορά στο μηχανικό πλαίσιο που περιείχε τη μεγαλύτερη (σε σχέση με τους μίνι) Κεντρική Μονάδα Επεξεργασίας.
Κάρολος Γουλιέλμος της Έσσης-Ντάρμστατ

Βιογραφία

Ήταν ο δευτερότοκος γιος του Ερνέστου-Λουδοβίκου λαντγκράβου της Έσσης-Ντάρμστατ και της Δωροθέας-Καρλόττας, κόρης του Αλβέρτου Β΄ μαργράβου του Μαγδενμβούργου-Άνσμπαχ.
Όταν ήταν 4 ετών, ο πατέρας του τον διόρισε συνταγματάρχη του νεοϊδρυθέντος συντάγματος Κύκλος της Έσσης-Ντάρμστατ. Δύο έτη μετά. καθώς προέλαυναν τα Γαλλικά στρατεύματα, οι γονείς του μετακινήθηκαν στο Γκήσσεν, όπου συνέχισε την εκπαίδευσή του στον ευσεβιστή θεολόγο Γιόχαν Κόνραντ Ντίππελ, αλχημιστή και φυσικό.
Απεβίωσε το 1707 σε ηλικία 13 ετών κατά τον Πόλεμο της Ισπανικής Διαδοχής. Στο σύνταγμα τον διαδέχθηκε ο μικρότερος αδελφός του Φραγκίσκος-Ερνέστος.
Φραντσέσκο Πίτζε

Βιογραφικά στοιχεία

Γεννήθηκε το 1822 στο Γκρινς του αυστριακού Τιρόλο και σπούδασε ζωγραφική το διάστημα από το 1842 μέχρι το 1845 στο Μόναχο της Βαυαρίας. Αργότερα συνέχισε τις σπουδές του για μια τριετία στη Ρώμη και έπειτα εγκαταστάθηκε στην Ελλάδα. Ασχολήθηκε κυρίως με τις προσωπογραφίες και σε μικρότερο βαθμό με την τοπιογραφία ενώ το μεγαλύτερο κομμάτι του έργου του αποτελείται από πορτραίτα μελών σημαντικών νησιωτικών οικογενειών που έδρασαν κατά τα χρόνια της Ελληνικής Επανάστασης, γεγονός που σύμφωνα με αρκετές βιογραφίες του καλλιτέχνη οδηγεί στο συμπέρασμα πως έδρασε κυρίως στο νησιωτικό κομμάτι της χώρας. Εικάζεται πως πέθανε το 1862 όμως η συγκεκριμένη χρονολογία θανάτου αμφισβητείται.

Τεχνοτροπία

Παρόλο που ο Πίτζε είχε έναν δικό του χαρακτηριστικό τρόπο απόδοσης των μορφών, αρκετά από τα έργα του αποδίδονταν παλιότερα στον Ανδρέα Κριεζή. Οι μορφές των έργων του παρουσιάζονταν τυπικές και άκαμπτες με φόντο αρχαιολογικούς χώρους, μνημεία, νησιά και πόλεις. Η τεχνοτροπία με την οποία απέδιδε ο Πίτζε τις μορφές του συνδέει τα έργα του με τη γερμανική και φλαμανδική ζωγραφική του 16ου και 17ου αιώνα ενώ οι αναφορές στην ελληνική αρχαιότητα και η ρομαντική κλασικιστική διάθεση φανερώνουν επιρροή από τα κλασικά ιδεώδη της εποχής του. Η ταυτότητα των έργων του έγινε γνωστή όταν, στο πορτρέτο του Υδραίου Σταμάτη Βουδούρη, εντοπίστηκε η επιγραφή "Hydra, 7/19 Aprile 1857, Francesco Pige di Tirolo pinxit". Το γεγονός αυτό οδήγησε στην ταύτιση και άλλων έργων του, με κοινά τεχνοτροπικά χαρακτηριστικά.
1942 Γιαμπλούνκα

Φυσικά χαρακτηριστικά

Η μέση διάμετρος του Γιαμπλούνκα εκτιμάται σε 14,02 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,0567.
Παναγής Γεράκης

Βιογραφία

Φοίτησε στο Γυμνάσιο Αρρένων του Αργοστολίου.
Σπούδασε Νομικά και εξελέγη βουλευτής στην εκλογική περιφέρεια Κεφαλληνίας στις εκλογές του 1974 με τη Νέα Δημοκρατία, συγκεντρώνοντας 5.554 σταυρούς προτίμησης και επανεξελέγη το 1977 με 4.032 σταυρούς.
Απεβίωσε το 2014 στην Πάτρα, όταν κατέρρευσε χάνοντας τις αισθήσεις του, ενώ βρισκόταν στο Δικαστικό Μέγαρο της πόλης.
Killing Machine

Ιστορία του δίσκου

Μετά την επιστροφή τους από την Ιαπωνία στις αρχές Αυγούστου του 1978, οι Judas Priest μπήκαν στα "CBS Studios" του Λονδίνου για να ηχογραφήσουν το νέο τους άλμπουμ. Σε παραγωγή του συγκροτήματος και του Τζέιμς Γκάθρι, το συγκεκριμένο άλμπουμ παρουσιάζει μία πιο εμπορική εικόνα σε σχέση με τους πρώτους τέσσερις δίσκους των Judas Priest, με κομμάτια κατάλληλα για ραδιοφωνική μετάδοση. Η εικόνα των μουσικών στις ζωντανές τους εμφανίσεις άλλαξε αφού το συγκρότημα υιοθέτησε το στυλ με τα δερμάτινα ρούχα με το οποίο έγιναν γνωστοί στο ευρύ κοινό, ενώ ο τραγουδιστής Ρομπ Χάλφορντ εμφανιζόταν στη σκηνή πάνω σε μία μοτοσυκλέτα Harley-Davidson. Σε αυτό το άλμπουμ ο Γκλεν Τίπτον εφάρμοσε για πρώτη φορά την τεχνική του tapping στην κιθάρα του, ενώ ήταν και το τελευταίο άλμπουμ του συγκροτήματος με το ντράμερ Λες Μπινκς στη σύνθεση τους.

Ο δίσκος κυκλοφόρησε στις αρχές Οκτωβρίου του 1978 ανεβαίνοντας στο # 32 των βρετανικών τσαρτ και το # 128 των αντίστοιχων αμερικάνικων, αλλά η μετέπειτα επιτυχία του συγκροτήματος βοήθησε στο να γίνει χρυσός στις 10 Νοεμβρίου 1989. Η πρώτη σινγκλ επιτυχία του συγκροτήματος ήρθε με το "Take on the World" το οποίο έφθασε στο # 14 στη Μεγάλη Βρετανία, για να ακολουθήσουν δύο ακόμη, λιγότερο επιτυχημένα σινγκλ, τα "Evening Star" και "Rock Forever". Η ευρωπαϊκή έκδοση του άλμπουμ δεν περιελάμβανε τη διασκευή στο "The Green Manalishi" των Fleetwood Mac.

Η περιοδεία για την προώθηση του δίσκου ξεκίνησε στις 24 Οκτωβρίου 1978 από το Μπλάκμπερν της Βρετανίας, με το συγκρότημα να συνεχίζει στην πατρίδα του μέχρι τα τέλη Νοεμβρίου, όταν μετά από 24 εμφανίσεις μετέβησαν στις Ηνωμένες Πολιτείες για δύο εμφανίσεις στη Νέα Υόρκη. Η περιοδεία συνεχίστηκε με τρεις εμφανίσεις στην Ιαπωνία, στα μέσα Φεβρουαρίου του 1979, για να μεταβούν στις Ηνωμένες Πολιτείες όπου περιόδευσαν ανοίγοντας τις εμφανίσεις των KISS. Το Μάιο εκείνης της χρονιάς έδωσαν 19 συναυλίες στη Μεγάλη Βρετανία έχοντας ως πρώτο όνομα τους AC/DC, για να συνεχίσουν το φθινόπωρο και πάλι στη Βόρεια Αμερική και να κλείσουν τη χρονιά με εννέα συναυλίες στη Γαλλία.

Τραγούδια

1. Delivering the Goods (Halford, Tipton, Downing) - 4:16

2. Rock Forever (Halford, Tipton, Downing) - 3:19

3. Evening Star (Halford, Tipton) - 4:06

4. Hell Bent for Leather (Tipton) - 2:41

5. Take on the World (Halford, Tipton) - 3:00

6. Burnin' Up (Tipton, Downing) - 4:07

7. The Green Manalishi (Green) - 3:23

8. Killing Machine (Tipton) - 3:01

9. Running Wild (Tipton) - 2:58

10. Before the Dawn (Halford, Downing, Tipton) - 3:23

11. Evil Fantasies (Halford, Downing, Tipton) - 4:15

Βραβεία

Killing Machine (άλμπουμ)
Ηνωμένες Πολιτείες (RIAA Certification): Χρυσός

Μέλη των Judas Priest

Η σύνθεση του συγκροτήματος κατά την ηχογράφηση του "Killing Machine" είχε την εξής μορφή:
Ρομπ Χάλφορντ - φωνητικά
Γκλεν Τίπτον - κιθάρα
Κ.Κ. Ντάουνινγκ - κιθάρα
Ίαν Χιλ - μπάσο
Λες Μπινκς - τύμπανα
Κάρολος Β΄ της Αγγλίας

Παλινόρθωση

Μετά τον θάνατο του Κρόμγουελ το 1658, οι δυνατότητες του Καρόλου να επανακτήσει το Στέμμα αρχικά φαίνονταν ισχνές καθώς τον Κρόμγουελ διαδέχθηκε ως Λόρδος Προστάτης ο γιος του, Ρίτσαρντ. Όμως, ο νέος Λόρδος Προστάτης, χωρίς βάση εξουσίας ούτε στο Κοινοβούλιο ούτε στον New Model Army, αναγκάσθηκε να παραιτηθεί το 1659 και το Προτεκτοράτο καταργήθηκε. Κατά την πολιτική και στρατιωτική αναταραχή που ακολούθησε, ο Τζορτζ Μονκ, Κυβερνήτης τηε Σκωτίας, ανησυχούσε ότι η χώρα θα έπεφτε σε αναρχία. Ο Μονκ και ο στρατός του προέλασαν στο Σίτι του Λονδίνου και ανάγκασε τα μέλη του Κολοβού Κοινοβουλίου να επαναδεχθούν μέλη του Μακρέος Κοινοβουλίου που είχαν αποκλεισθεί τον Δεκέμβριο 1648 κατά την Εκκαθάριση του Πράιντ. Το Μακρύ Κοινοβούλιο αυτοδιαλύθηκε και για πρώτη φορά μέσα σε 20 έτη διεξάχθησαν γενικές εκλογές. Το απερχόμενο Κοινοβούλιο καθόρισε τις εκλογικές προϋποθέσεις ούτως ώστε να εξασφαλίσει, όπως νόμιζαν, την επιστροφή μιας Πρεσβυτεριανικής πλειοψηφίας.
Οι περιορισμοί εναντίον των βασιλοφρόνων υποψηφίων αγνοήθηκαν σε μεγάλο βαθμό, και οι εκλογές κατέληξαν σε μια Βουλή των Κοινοτήτων η οποία ήταν σχεδόν ισομερώς διαιρεμένη πολιτικά ανάμεσα στους Βασιλόφορονες και τους Κοινοβουλευτικούς και θρησκευτικά ανάμεσα στους Αγγλικανούς και τους Πρεσβυτεριανούς. Το νέο αποκαλούμενο Κοινοβούλιο Συνέλευσης (Convention Parliament) συνήλθε στις 25 Απριλίου 1660, και λίγο μετά πληροφορήθηκε τη Διακήρυξη της Μπρέντα, στην οποία ο Κάρολος συμφωνούσε, μεταξύ άλλων, να απονείμει χάρη σε πολλούς εχθρούς του πατέρα του. Το Αγγλικό Κοινοβούλιο ψήφισε την ανακήρυξη του Καρόλου ως βασιλιά και την πρόσκλησή του να επιστρέψει, ένα μήνυμα που έλαβε ο Κάρολος στην Μπρέντα στις 8 Μαΐου 1660. Στην Ιρλανδία, μια συνέλευση είχε συγκληθεί νωρίτερα μέσα στο έτος, και στις 14 Μαΐου κήρυξε τον Κάρολο Βασιλιά.
Αναχώρησε για την Αγγλία από το Σχέβενινγκεν, έφθασε στο Ντόβερ στις 25 Μαΐου 1660 και έφθασε στο Λονδίνο στις  29 Μαΐου, ανήμερα των 30ών γενεθλίων του. Αν και ο Κάρολος και το Κοινοβούλιο έδωσαν αμνηστία στους υποστηρικτές του Κρόμγουελ με την Πράξη Αποζημίωσης και Λήθης, 50 άνθρωποι συγκεκριμένα εξαιρέθηκαν. Στο τέλος εννέα βασιλοκτόνοι εκτελέσθηκαν: απαγχονίσθηκαν, πνίγηκαν και διαμελίσθηκαν· άλλοι καταδικάσθηκαν σε ισόβια φυλάκιση ή απλά αποκλείσθηκαν από αξιώματα ισοβίως. Τα πτώματα του Όλιβερ Κρόμγουελ, του Χένρι Άϊρτον και του Τζον Μπράντσο υπέστησαν την ατίμωση της μεταθανάτιας εκτέλεσης.
Σχέσεις Ελλάδας-Φιλιππίνων

Οικονομικές σχέσεις

Η Θεσσαλονίκη είναι ανοιχτή στην ενίσχυση των επιχειρηματικών δεσμών με τις Φιλιππίνες. Η Θεσσαλονίκη βρίσκεται στην Βόρεια Ελλάδα και είναι το δεύτερο μεγαλύτερο οικονομικό, βιομηχανικό, εμπορικό και πολιτικό κέντρο της χώρας, καθώς και μεγάλος μεταφορικός κόμβος για την νοτιοανατολική Ευρώπη.

Μετανάστευση

Σύμφωνα με την απογραφή του 1991, υπήρχαν 5.000 Φιλιππινέζοι στην Ελλάδα, οι οποίοι μειώθηκαν σε 2.000 το 1996. Στην πραγματικότητα, υπήρχαν πολύ περισσότεροι οι οποίοι εργάζονταν παράνομα στην χώρα. Η Φιλιππινέζικη κοινότητα διατηρεί ένα σχολείο για τα παιδιά της στο κέντρο της Αθήνας.
Ένα μεγάλο ποσοστό είναι γυναίκες (81% το 1999), οι οποίες γενικά βρίσκουν εργασία ως οικιακοί βοηθοί.
Το 2009, 30.000 Φιλιππινέζοι ζούσαν στην Ελλάδα.
597 Βανδουσία

Φυσικά χαρακτηριστικά

Η μέση διάμετρος της Βανδουσίας εκτιμάται σε 36,06 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,36. Η Βανδουσία περιστρέφεται γύρω από τον εαυτό της μία φορά κάθε 11 ώρες και 29,8 λεπτά.
Υρκανός Β΄

Η άνοδος στο θρόνο

Ήταν ο μεγαλύτερος γιος  του Αλέξανδρου Ιανναίου. Από το 67 π.Χ.  έως το 66 π.Χ. κατείχε το βασιλικό αξίωμα. Ήταν επίσης αρχιερέας από το 76 π.Χ. έως το 66 π.Χ. και από το 63 π.Χ. έως το 40 π.Χ.  ενώ  το  47 π.Χ. ο Καίσαρ του έδωσε τον τίτλο του εθνάρχη ο οποίος κατοχυρώθηκε με συγκλητικό δόγμα.

Η σύντομη βασιλεία του Υρκανού

Ο Υρκανός λίγους μήνες μετά την ανακήρυξη του σε βασιλιά, από την μητέρα του  βασίλισσα  Σαλώμη Αλεξάνδρα  αντιμετώπισε την αμφισβήτηση του νεώτερου αδελφού του Αριστόβουλου  που ανακηρύχτηκε και εκείνος  βασιλιάς . Όταν  η  βασίλισσα  πέθανε, λίγο καιρό αργότερα  η δυναστική κρίση μετατράπηκε σε εμφύλιο πόλεμο που κατέληξε στην παραίτηση του Υρκανού από τα αξιώματα του (66 π.Χ.) .

Υρκανός  και  Αντίπατρος  ο Ιδουμαίος

Έπειτα από την παραίτηση του ο Υρκανός σύνδεσε την τύχη του με τον κυριότερο συνεργάτη του τον  Αντίπατρο τον Ιδουμαίο.  Έπειτα από συμβουλές και παροτρύνσεις  του Αντίπατρου   δέχτηκε την επανάληψη του εμφύλιου πολέμου που οδήγησε τελικά στην κατάλυση του βασίλειου των Ασμοναίων από τον Πομπήιο (63 π.Χ.) . Ο Πομπήιος του έδωσε πάλι το αρχιερατικό αξίωμα ενώ ο αδελφός του μαζί με τους γιους του Αλέξανδρο και Αντίγονο Ματταθία και την υπόλοιπη οικογένεια του  μεταφέρθηκαν στη Ρώμη.
Ο Υρκανός εκδιώχτηκε από την θέση του και την Ιερουσαλήμ  όταν το (57 π.Χ.) κατέλαβε την πόλη, ο εδώ και πολύ καιρό δραπέτης Αλέξανδρος. Ο έπαρχος της Συρίας Γαβίνιος  κατάφερε καταβάλλοντας αρκετή προσπάθεια να ελέγξει την κατάσταση και να αποκαταστήσει  τον Υρκανό  στο αρχιερατικό αξίωμα.
Το  47 π.Χ. ο Καίσαρ για να ανταποδώσει την βοήθεια που του έδωσε ο Αντίπατρος τον προηγούμενο χρόνο  όταν είχε βρεθεί στην Αλεξάνδρεια καταδιώκοντας τον Πομπήιο , διόρισε   τον Αντίπατρο επίτροπο της Ιουδαίας.Στον Υρκανό έδωσε τον τίτλο του εθνάρχη. Οι διαμαρτυρίες του Αντίγονου Ματταθία αγνοήθηκαν .
Κατόπιν  ο Υρκανός ήρθε σε σύγκρουση με τον  νεαρό γιο του Αντιπάτρου Ηρώδη που είχε διοριστεί στρατηγός της Γαλιλαίας επειδή εκτέλεσε τον στασιαστή Εζεκία χωρίς την άδεια του (47 π.Χ.) .

Η καθαίρεση, η αιχμαλωσία   και το τέλος του Υρκανού

Ο Αντίπατρος πέθανε το  43 π.Χ.  δηλητηριασμένος από έναν πρώην  φοροσυλλέκτη  του . Λίγα χρόνια αργότερα οι Πάρθοι εισέβαλλαν στην Συρία. Ο Αντίγονος Ματταθίας με την βοήθεια τους κατέλαβε την Ιουδαία και συνέλαβε τον Υρκανό. Σύμφωνα  με την παράδοση  ο ανιψιός του Υρκανού, του ακρωτηρίασε τα αυτιά  δαγκώνοντας  τον, προκειμένου να μην ξαναγίνει αρχιερέας (ο αρχιερέας έπρεπε να είναι σωματικά ακέραιος) (40 π.Χ.) . Κατόπιν  ο  Υρκανός σύρθηκε  αιχμάλωτος στην Βαβυλώνα.
Το  36 π.Χ. ο Ηρώδης που ήταν πλέον βασιλιάς του ζήτησε να επιστρέψει φοβούμενος πιθανότατα  μήπως ο Υρκανός επιχειρήσει να τον ανατρέψει με την βοήθεια των Πάρθων. Τελικά με την μεσολάβηση της ιουδαϊκής κοινότητας της Βαβυλώνας ο Υρκανός επέστρεψε. Ο Ηρώδης όμως τον εκτέλεσε το 30 π.Χ. με την   κατηγορία  της συνωμοσίας εναντίον του.
Μεθυλοξιράνιο

Φυσική παρουσία

Το 2016 αναφέρθηκε ότι εντοπίστηκε μεθυλοξιράνιο, στον Τοξότη Β₂, ένα αέριο νεφέλωμα στο γαλαξία μας, που έχει μάζα περί τα τρία εκατομμύρια ηλιακές μάζες. Είναι η πρώτη χειρόμορφη ένωση που ανιχνεύθηκε στο διάστημα.

Παραγωγή

Η βιομηχανική παραγωγή μεθυλοξιρανίου ξεκινά από το προπένιο. Δυο παραγωγικές οδοί χρησιμοποιούνται: Η μία εμπλέκει υδροξυχλωρίωση (με υποχλωριώδες οξύ, HClO) και η άλλη εμπλέκει οξείδωση. Το 2005, σχεδόν το ήμισυ της παγκόσμιας παραγωγής της γίνονταν μέσω χλωρυδρίνης (δηλαδή χλωροαλκοόλης) και η άλλη μέσω μεθόδων που περιλαμβάνουν οξείδωση. Η δεύτερη παραγωγική μέθοδος αποκτά αυξανώμενη σημασία, γιατί αποφεύγει τη χρήση χλωρίου, επειδή το τελευταίο προσθέτει επιπλέον κόστος σε υλικά και διαχείρηση.

Εφαρμογές

Το 60-70% όλου του παραγώμενου μεθυλοξιρανίου  μετατρέπεται σε πολυαιθερικές πολυόλες, που παράγονται με μια διεργασία που ονομάζεται αλκοξυλίωση.  Αυτές οι πολυόλες είναι δομικές μονάδες για την παραγωγή πλαστικών πολυουρεθάνης. Περίπου το 20% του μεθυλοξιρανίου υδρολύεται, παράγοντας 1,2-προπανοδιόλη [CH₃CH(OH)CH₂OH], μέσω μιας διεργασίας που επιταχύνεται με κατάλυση από οξύ ή βάση . Άλλα σημαντικά παράγωγα προϊόντα του μεθυλοξιρανίου είναι η πολυπροπυλενογλυκόλη, οι προπυλενογλυκολαιθέρες και το ανθρακικό προπυλένιο.

Ιστορικές και εξειδικευμένες χρήσεις

Το μεθυλοξιράνιο χρησιμοποιούνταν κάποτε ως αγωνιστικό καύσιμο, αλλά η χρήση του τώρα απαγορεύεται, σύμφωνα με τους κανόνες της National Hot Rod Association, για λόγους ασφαλείας. Επίσης, έχει χρησιμοποιηθεί σε καύσιμα λάμψης, για μοντέλα αεροσκαφών και για (κάποια) οχήματα επιφανείας, αυνήθως σε συνδυασμό, σε μικρά ποσοστά, της τάξης του 2%, στο τυπικό μείγμα μεθανόλης (CH₃OH), νιτρομεθανίου (CH₃NO₂) και ορυκτελαίου. Χρησιμοποιήθηκε επίσης σε θερμοβαρικά όπλα, και για μικροβιακό υποκαπνισμό.

Υποκαπνογόνο

Η Διοίκηση Τροφίμων και Φαρμάκων των ΗΠΑ έχει εγκρίνει από την 1η Σεπτεμβρίου 2007 τη χρήση μεθυλοξιρανίου για παστερίωση ωμών αμυγδάλων, ως απάντηση σε δύο περιστατικά μόλυνσης από σαλμονέλα σε εμπορικούς οπωρώνες, ένα (άλλο) περιστατικό που συνέβη στον Καναδά και (ένα τέταρτο που συνέβηκε) στις Ηνωμένες Πολιτείες. Τα φυστίκια μπορεί επίσης να ψεκάζονται με μεθυλοξιράνιο, επίσης για τον έλεγχο της σαλμονέλας.

Μικροσκοπία

Το μεθυλοξιράνιο χρησιμοποιείται συνήθως για την προετοιμασία βιολογικών δειγμάτων για ηλεκτρονική μικροσκοπία, για να απομακρύνει τα υπολείμματα αιθανόλης (EtOH), που προηγουμένως είχε χρησιμοποιηθεί για αφυδάτωση (των δειγμάτων αυτών). Σε μια τυπική διαδικασία, το δείγμα πρώτα βυθίζεται σε ένα μείγμα από ίσες ποσότητες αιθανόλης και μεθυλοξιρανίου για 5 λεπτά και, στη συνέχεια, τέσσερις φορές σε καθαρό μεθυλοξιράνιο, με χρονική απόσταση 10 λεπτών μεταξύ κάθε βυθίσεως.

Ασφάλεια

Είναι πιθανό καρκινογόνο για τον άνθρωπο, και αναφέρεται από τον Διεθνή Οργανισμός Ερευνών για τον Καρκίνο ως καρκινογόνος ουσία κατηγορίας 2B.
Ίστρια

Η Ίστρια (ΔΦΑ ˈ|ɪ|s|t|r|i|ə, Κροατικά, Σλοβενικά: Istra, Ιταλικά: Istria; Ιστριακά: Eîstria; Γερμανικά: Istrien), Λατινικά Histria, είναι η μεγαλύτερη χερσόνησος στην Αδριατική. Βρίσκεται στην κορυφή της Αδριατικής ανάμεσα στον κόλπο της Τεργέστης και τον κόλπο του Κβάρνερ. Μοιράζεται ανάμεσα σε τρεις χώρες, την Κροατία, τη Σλοβενία και την Ιταλία.
The Wall Street Journal

Η The Wall Street Journal (Η Εφημερίδα της Γουόλ Στρητ) είναι μια αγγλόφωνη διεθνής ημερήσια εφημερίδα οικονομικού περιεχομένου, η οποία εκδίδεται στην Νέα Υόρκη. Εκδίδεται έξι ημέρες την εβδομάδα από την εταιρία Dow Jones & Company, που είναι τμήμα της εταιρίας News Corp, μαζί με τις The Wall Street Journal Asia και The Wall Street Journal Europe. Η The Wall Street Journal είναι η μεγαλύτερη σε κυκλοφορία εφημερίδα των Ηνωμένων Πολιτειών. Σύμφωνα με την Alliance for Audited Media, έχει κυκλοφορία περίπου 2,4 εκατομμυρίων φύλλων (συμπεριλαμβανομένων 900.000 συνδρομητών), σύμφωνα με στοιχεία Μαρτίου 2010 σε σύγκριση με τα 1,7 εκατομμύρια της USA Today. Η The Wall Street Journal έχει κερδίσει 39 Βραβεία Πούλιτζερ ως το 2015 και το όνομά της προέρχεται από την οδό Wall Street στην καρδιά του χρηματοοικονομικού κέντρου της Νέας Υόρκης. Η εφημερίδα εκδίδεται συνεχώς από την πρώτη της έκδοση από τους Charles Dow, Edward Jones και Charles Bergstresser στις 8 Ιουλίου 1889.
Ροδόλφος Χέσσο του Μπάντεν-Μπάντεν

Βιογραφία

Ήταν ο δευτερότοκος γιος του Χέσσο μαργράβου του Μπάντεν-Μπάντεν και της Αδελαΐδας, κόρης του Γκέρχαρτ Δ΄ κόμη του Ρήνεκ.
Το 1335 απεβίωσε χωρίς άρρενα τέκνα και τον διαδέχθηκε ο εξάδελφός του Ροδόλφος Δ΄.
Ώπα

Μουσική

Η έκφραση Ώπα! ακούγεται συχνά σε ταινίες ή τραγούδια. Για παράδειγμα στον "Γάμο αλά Ελληνικά" ακουγόταν ενώ οι Έλληνες χόρευαν. Ένα πολύ γνωστό τραγούδι είναι το Ώπα-ώπα των Antique, το πρώτο single που είχαν κυκλοφορήσει στη Σουηδία. Έκανε περισσότερες από 60.000 πωλήσεις το 1999. Το 2004 η Δέσποινα Βανδή επέλεξε το Ώπα-ώπα για το δεύτερο διεθνούς κυκλοφορίας single της. Το 1962, ο Στέλιος Καζαντζίδης ερμήνευσε το τραγούδι Ώπα-Ώπα του Γιάννη Παπαϊωάννου (με δευτερεύοντα τίτλο Ο χορός έχει ανάψει), σημειώνοντας μεγάλη επιτυχία.

Ευρώπη

Στα γερμανικά και τα ολλανδικά, opa σημαίνει παππούς. Ωστόσο, στα ολλανδικά προφέρεται "όουπα".

Κεντρική Ασία

Στην κεντρική Ασία το -opa είναι μια τιμητική κατάληξη σε γυναικεία ονόματα. Για παράδειγμα, "Zaginopa" σημαίνει εντιμότατη Zagina.
Η εξαφάνιση (τηλεοπτική σειρά)

1ος Κύκλος

Ο Φίλιππος (Νίκος Σεργιανόπουλος) και η Αλεξάνδρα (Ναταλία Δραγούμη) είναι ένα ευτυχισμένο ζευγάρι. Είναι παντρεμένοι 17 χρόνια, ακόμα ερωτευμένοι και έχουν δυο παιδιά, τη Νεφέλη και τον Πάνο. Όταν ο Φίλιππος παίρνει μια σημαντική δουλειά κάνει έκπληξη στην Αλεξάνδρα ένα ταξίδι στην Τυνησία. Στην Τυνησία ζει και ο Μάουρο (Σταύρος Ζαλμάς), που είναι ένας Ελληνοϊταλός γιατρός. Ζει σ΄ ένα σπίτι απομονωμένος, αφού ένα τραγικό γεγονός απ΄ το παρελθόν τον βασανίζει και δεν τον αφήνει να συνεχίσει τη ζωή του. Όταν ο Μάουρο αποφασίζει να φύγει απ΄ την Τυνησία, ο Φίλιππος με την Αλεξάνδρα φτάνουν εκεί. Ο Μάουρο βλέπει την Αλεξάνδρα στο αεροδρόμιο και αυτή η συνάντηση θα είναι η μοιραία. Οι ζωές των τριών αυτών προσώπων θ΄ αλλάξουν απ΄ τη μια στιγμή στην άλλη, σαν η μοίρα να αποφάσισε να τους παίξει ένα παράξενο, μεταφυσικό παιχνίδι. Η Αλεξάνδρα και ο Φίλιππος ζουν στιγμές ευτυχίας στην Τυνησία. Μέχρι τη στιγμή που η Αλεξάνδρα εξαφανίζεται μυστηριωδώς σ΄ ένα παζάρι. Ο Φίλιππος την ψάχνει, πανικόβλητος προσπαθεί να την βρει σ΄ ένα ξένο μέρος, αβοήθητος, αλλά οι προσπάθειες του είναι μάταιες.

2ος Κύκλος

Ο Φίλιππος και ο Μάουρο διεκδικούν την Αλεξάνδρα, ενώ η Ρίτα αισθάνεται ότι η σχέση της με τον Φίλιππο δεν έχει τελειώσει...
Η κατάσταση γίνεται όλο και πιο δύσκολη για την Αλεξάνδρα, καθώς ο κλοιός σφίγγει όλο και περισσότερο και τα διλήμματα στη ζωή της μεγαλώνουν.